A tantárgy neve:

Mítoszok az irodalomban és a kultúrában

Oktató:Dr. Bökös Borbála

Partiumi Keresztény Egyetem, Nagyvárad

A tantárgy általános oktatási céljai:

A tantárgy általános célja az, hogy megismertesse a hallgatókat az emberiség mítoszainak főbb jellemvonásaival, különös tekintettel a görög-római, sumér, egyiptomi, indiai, kínai, japán, afrikai, észak-európai és dél-amerikai mondakörökre. A tantárgy célja továbbá, hogy a hallgatókban kialakuljon az emberiség egyik fontos kulturális örökségével, a mítoszokkal szembeni érzelmi intelligencia és elemzői attitűd. A tárgy bemutatja a mítoszok főbb jellemvonásait, amelyek meghatározták és befolyásolták a különböző kultúrák életérzését, hitvilágát, társadalomtudatát. Bár a kurzus során bizonyos tematikai egységekben a görög-római mitológia kap hangsúlyos szerepet, igyekszünk betekintést nyújtani minden földrész mítoszaiba és legendáiba. Az általános ismeretek (elméleti leckék) elsajátítása mellett, a hallgatók nemcsak az adott mítoszokból/legendákból olvashatnak érdekes részleteket illetve nézhetnek vizuális anyagokat, hanem ezekhez kapcsolódóan rövid elemzésekkel is előállhatnak, ezáltal a kritikai gondolkodásukat is fejleszthetik.

Jelen kurzus az emberiség mítoszainak irodalom- és kultúrtörténeti áttekintését tűzte ki céljául, és igyekszik megfelelő tudományossággal körüljárni a különböző mitológiai fogalmakat, a konkrét legendákat valamint a hozzájuk kapcsolódó témaköröket, ugyanakkor mindezt szórakoztatóan és élvezetesen teszi, arra törekedve, hogy leginkább azokra az alapfogalmakra és alapmotívumokra hívja fel a figyelmet, melyek segítik a hallgatókat az általános (és kultúraspecifikus) műveltség megszerzésében és elmélyítésében. A tantárgy bevezetését az indokolja, hogy bár a hallgatók többsége bizonyára rendelkezik alapismeretekkel a mítoszokkal kapcsolatosan, a jelen kurzus rendszerezett, kultúraközi kapcsolódási pontokra hangsúlyt fektető keretet adhat az alapvető ismeretek elmélyítéséhez, illetve új tudásanyaggal szolgálhat a kevésbé ismert kultúrák mítoszairól.

A tantárgy konkrét oktatási céljai:

- mítoszfogalmak, mitikus világképek és gondolkodás megismerése, a mítoszok történelmi korokon keresztül változó formáiban való sokrétű tájékozódás kialakítása

- a különböző mitológiai alakok és hősök megismerése (Héraklész, Gilgames, stb.); mitikus lények/szörnyetegek és szerepük megismerése (Minótaurosz, sárkányok, nimfák, garabonciások stb.)

- az emberi létezés és az emberi hitvilág, illetve az emberi művészeti tevékenység alapkérdéseinek megvizsgálása a mítoszokban (Orpheusz, Daidalosz és Ikarosz, Pygmalion, stb.)

- a legendás történetek befogadásában és értékelésében rejlő gazdag érzelmi és értelmi kompetenciák fejlesztése; az egyetemes kulturális összefüggések felismerése, valamint a sajátságos nemzeti mítoszok elemeinek megismerése és megőrzése.

- a különböző mítoszok megismerése által eligazodás a kultúrák és népek gondolkodásmódjának sokféleségében.

A kurzus felépítése és tematikája:

1. Bevezetés a mitológiába. Definíciók, típusok, világképek.
2. Teremtésmítoszok. A világ keletkezése. Istenek és emberek születése.
3. A világ korszakai. Édenkert és vízözön (az ún. Aranykor).
4. Istenek, félistenek, kultúrateremtők. Prométheusztól Gilgamesig.
5. Héroszok és legendás alakok. A hős útja.
6. Szerelem és szépség fogalmai. Istennők és szépasszonyok.
7. A tragikus szerelem mítoszai. Tiltott kapcsolatok, örök szerelmek.
8. Az alkotás és a művészi önkifejeződés mítoszai.
9. Az átváltozások (metamorfózisok) mítoszai. A kettős természet motívuma. Alakváltó lények.
10. A Minotaurusztól Medúzáig. Ember-állatok, állat-emberek.
11. Szörnyetegek és más legendás lények.
12. A halál és az örök élet mítoszai. Menny és Pokol dialektikája.
13. Kalandozások és utazások mítoszai.

Értékelés:

0 %   - 50 % (1) elégtelen  
51 % - 62 % (2) elégséges  
63 % - 74 % (3) közepes  
75 % - 88 % (4) jó  
89 % - 100% (5) jeles